പട്ടാപ്പകല് ബൈക്കിലെത്തി മോഷണം തോക്ക് ചൂണ്ടി സ്കൂട്ടര് യാത്രികയുടെ മാല മോഷ്ടിക്കുന്ന വീഡിയോ വൈറല് മധ്യപ്രദേശിലെ ഗ്വാളിയോറില് പട്ടാപ്പകല് പൊതുസ്ഥലത്ത് വച്ച് നടന്ന മോഷണ വീഡിയോ സോഷ്യല് മീഡിയയില് വൈറല്. പകല് സമയം സ്കൂട്ടര് യാത്രികയായ സ്ത്രീയെ തടഞ്ഞു നിര്ത്തിയാണ് ബൈക്കിലെത്തിയ അക്രമിസംഘം മാല പൊട്ടിച്ചെടുത്തത്. സംഭവത്തിന്റെ ദൃശ്യങ്ങള് സിസിടിവി ക്യാമറയില് പതിഞ്ഞു. സിസിടിവി ക്യാമറയില് പതിഞ്ഞ വീഡിയോ പിന്നീട് വാര്ത്താ ഏജന്സിയായ എഎന്ഐ പങ്കുവെച്ചതോടെയാണ് വൈറലായി മാറിയത്.ബൈക്കിലെത്തിയ രണ്ടംഗ അക്രമി സംഘത്തെയാണ് ആദ്യം വീഡിയോയില് കാണുന്നത്. ഒരു സ്ത്രീ ഓടിക്കുന്ന ഒരു സ്കൂട്ടര് അക്രമി സംഘത്തിന്റെ അരികിലെത്തുകയും അതില് നിന്ന് അവരുടെ പിന്നിലിരിക്കുന്ന മകന് ഇറങ്ങാന് ശ്രമിക്കുന്നതും ചെയ്യുന്നത് വീഡിയോയില് കാണാം. ഇതേ സമയം അക്രമി സംഘത്തിലെ ഒരാള് പെട്ടെന്ന് സ്ത്രീയുടെ മാല തട്ടിപ്പറിക്കാന് ശ്രമിക്കുന്നതും ആ ശ്രമത്തിനിടയില് വാഹനമോടിച്ച സ്ത്രീയുടെ ബാലന്സ് നഷ്ടപ്പെടുന്നതും കാണാം. അപ്രതീക്ഷിതമായ ആക്രമണത്തില് പകച്ചുപോയ പോയ സ്ത്രീയും അവരുടെ മകനും അക്രമിയുമായി വഴക്കുണ്ടാക്കാന് ശ്രമിക്കുന്നതും പെട്ടെന്ന് അയാള് ഒരു തോക്ക് പുറത്തെടുത്ത് അവര്ക്ക് നേരെ ചൂണ്ടി ഭീഷണിപ്പെടുത്തുന്നതും വീഡിയോയില് ദൃശ്യമാണ്. തുടര്ന്ന് ഭയന്നുപോയ അമ്മയും മകനും സ്തബ്ധരായി നില്ക്കുന്നതും നമുക്ക് കാണാനാകും. ഇതിനുശേഷം,അക്രമികള് ശാന്തരായി നടന്നു പോകുന്നതാണ് കാണുന്നത്. നിഷ്ഠൂരമായ ഈ കവര്ച്ചയുടെ വീഡിയോ സമൂഹ മാധ്യമങ്ങളില് വൈറലായി മാറി. ഈ കവര്ച്ചയെക്കാള് സമൂഹത്തിന്റെ നിഷ്ക്രിയത്വമാണ് ആളുകള് കൂടുതലായി ചൂണ്ടിക്കാണിച്ചത്. എതിര്വശത്തുനിന്ന് വന്ന ഒരു പാല് വാനും ഇതുകണ്ട് നിര്ത്തുന്നുണ്ട്. എന്നാല് ആരും ഇതില് ഇടപെടുന്നില്ല. അക്രമത്തിനിരയായ സ്ത്രീ തന്റെ മകനെ ട്യൂഷന് കൊണ്ടു പോവുകയായിരുന്നു, അജ്ഞാതരായ രണ്ട് പേര് അവരുടെ മാല തട്ടിയെടുത്തു. ഞങ്ങള്ക്ക് സിസിടിവി ദൃശ്യങ്ങള് ലഭിച്ചിട്ടുണ്ട്, മോഷ്ടാക്കളെ ഉടന് അറസ്റ്റ് ചെയ്യുമെന്ന്.ഗ്വാളിയോറിലെ പടവ് പോലീസ് സ്റ്റേഷന് ഇന്സ്പെക്ടര് വിവേക് അസ്താന പറഞ്ഞു.ഈയിടെ നടന്ന സമാനമായ മറ്റൊരു സംഭവത്തിന് കൂടുതല് രസകരമായ അന്ത്യമാണുണ്ടായത്. പോലീസിന്റെ പിടിയില് നിന്നും രക്ഷപ്പെടാന് സ്വര്ണ്ണ മാല വിഴുങ്ങിയ ഒരു കള്ളന് ബെംഗളൂരുവിലെ ഒരു ഡോക്ടര് വയറിളകാനുള്ള മരുന്നും വാഴപ്പഴവും നല്കുകയുണ്ടായി. മലവിസര്ജ്ജനത്തിലൂടെ സ്വര്ണ്ണ മാല പുറത്തെടുക്കാനായിരുന്നു ഇത്. ശനിയാഴ്ച രാത്രി, സെന്ട്രല് ബെംഗളൂരുവിലെ എംടി സ്ട്രീറ്റില് വച്ച് ഹേമ എന്ന സ്ത്രീയുടെ സ്വര്ണ്ണമാല കള്ളന് പൊട്ടിച്ചെടുക്കുകയായിരുന്നു. ഇയാള് ഓടി രക്ഷപ്പെടാന് ശ്രമിച്ചെങ്കിലും നാട്ടുകാര് പിടികൂടി പോലീസിലേല്പ്പിച്ചു. അവിടെ നടത്തിയ എക്സ്റേ പരിശോധനയില് അയാളുടെ വയറ്റില് സ്വര്ണ്ണമാല ഉണ്ടെന്ന് കണ്ടെത്തുകയുണ്ടായി. ബൈക്കില് കറങ്ങി നടന്ന് സ്ത്രീകളുടെ മാല മോഷ്ടിക്കുന്ന രണ്ടു യുവാക്കളെ ഈ മാസം ആദ്യം ഹൈദരാബാദില് നിന്ന് പൊലീസ് പിടികൂടിയിരുന്നു. വാറങ്കല് ജില്ലയില് പൊലീസ് നടത്തിയ പരിശോധനയിലാണ് എംബിഎ ബിരുദധാരികളായ രണ്ട് യുവാക്കളെ അറസ്റ്റ് ചെയ്തത്. ഇതില് ഒരാള് മെഡിക്കല് റെപ്രസെന്റേറ്റീവും രണ്ടാമത്തെയാള് പാന് ഷോപ്പ് നടത്തുന്നയാളുമാണ്.